Dayanıqlı inkişaf resurslardan maksimum səmərəli istifadə etmək və ətraf mühitin mühafizəsi yolu ilə gələcək nəsillərin ehtiyat mənbələrini tükətmədən bugünkü nəslin ehtiyacının ödənilməsidir. Bu, beynəlxalq ictimaiyyətin diqqət mərkəzində dayanan əsas ümumbəşəri məqsəddir.

Təbii resursların məhdudluğu, dünyada baş verən qloballaşma, əhali artımı, bərabərsizlik, ətraf mühitin çirklənməsi, qlobal istiləşmə, torpaqların deqradasiyaya məruz qalması, təbii fəlakətlər və s. bu kimi problemlər mövcud ekosistemin dayanıqlılığını təhlükə altında qoyur, gələcək nəsillərin də inkişafını əngəlləyir.

Əgər biz gələcək nəsillərə heç nə saxlamadan bütün resurslarımızı israf və ya istifadə ediriksə, bu zaman inkişaf dayanıqlı olmur. Dayanıqlı inkişaf insanların düşüncə tərzinin dəyişməsi (yaxşılaşması) və ətraf mühitə hörmətlə yanaşmanın birlikdə inkişafıdır.

Dayanıqlı inkişafı təmin etmək üçün dünyanı daha ədalətli və bərabərhüquqlu cəmiyyətə çevirən ciddi dəyişikliklər həyata keçirmək lazımdır. Bunun üçün hamı birgə çalışmalıdır. Biz problemin öhdəmizə düşən hissəsini yerinə yetirməliyik.

Sizcə, dayanıqlı inkişafı təmin etmək üçün öhdənizə düşən nədir?

Biz həmçinin irqindən və dinindən asılı olmayaraq, bütün insanlara və planetimizə hörmət və qayğı ilə yanaşmalı, şəxsi həyatımızda pozitiv hərəkətlərə təşəbbüs etməklə dayanıqlı inkişafa töhfəmizi verməliyik. Biz uşaqlara, gənclərə aid olan məsələləri təhlil və müzakirə edərək özümüz, həm də gələcək nəsillər üçün necə bir dünya arzuladığımızı bildirməliyik.

Biz hansı dünyada yaşamaq istəyirik?