Adına əsasən mətndə nədən danı-
şılacağı barədə fikirlərinizi bildirin.
Mətni məzmununa uyğun into-
nasiya ilə oxuyun. Fasilə, ritm və
obrazların nitqinə diqqət yetirin.

Almaniyanın əyalət şəhərlərindən biri olan Parximin lap mərkəzində ikimərtəbəli bir kərpi(c,ç) bina vardı. Binanın alt qatında musiqi mağazası yerləşirdi, üst mərtəbəsində isə onun sahibi Fridrix Beker yaşayırdı. Mağazada skripka, violonçel, klarnet, qaboy, truba və piano, həm də Haydn, Motsart, Bethoven, List, Vaqner, Çaykovski, Bize, Verdi və başqa bəstəkarların müxtəlif alətlər üçün yazdıqları əsərlərin notlarını almaq olardı.

Fridrix Bekerin peşəsi skripkaçılıq idi. O, Berlin simfonik orkestrində çalırmış. İşdən azad edildikdən sonra Beker ata yurdu Parximə qayıtmış, ifa(ç,c)ılıq sənətindən birdəfəlik əl çəkmişdi. O, burada musiqi mağazası açmış və evdə varlıların uşaqlarına skripka çalmağı öyrətməklə dolanmışdı. ...Mən, adətən, Bekerin mağazasına girib musiqi alətlərinə tamaşa edir, bəzən də kün(c,ç)dəki pianoda Azərbaycan havalarını çalırdım. Mağaza sahibi buna görə mənə bir söz demirdi.

Bir dəfə yenə mağazaya gəlib pianoda Üzeyir Hacıbəylinin “Arşın mal alan” operettasından Əsgərin ariyasını çaldım. Sonra “Bayatı-İsfahan” muğamına keçdim. Fridrix Beker piştaxta arxasından çıxıb yanıma gəldi və narazılıqla başını buladı:

- Cənab serjant, musiqini niyə təhrif edirsiniz?

Əllərimi pianonun dillərindən götürüb mağaza sahibinə sarı döndüm. “Bayatı-İsfahan” muğamını düz çaldığım mənə məlum idi. Ona görə də Bekerin sualı mənə çox qəribə göründü:

- Yox, cənab Beker, muğamı təhrif etmirəm.

- Təhrif edirsiniz, serjant, özü də çox pis bir şəkildə. Bu, dahi Baxın xatirəsinə hörmətsizlikdir! İohann Sebastyan Bax dahi alman bəstəkarıdır.

- Mən Baxın böyük bəstəkar olduğunu bilirəm, cənab Beker.

- Bilirsiniz, lap yaxşı! Onda nə üçün Baxın “Re minor Tokkata və Fuqa” əsərinin tokkata hissəsini təhrif edirsiniz?

Bekerin danışığından heç nə başa düşmədim. “Bayatı-İsfahan”ın Baxın tokkatasına nə dəxli var?!

- Cənab Beker, Baxın o əsəri haqqında birinci dəfədir ki, eşidirəm. Mən Azərbaycan muğamı “Bayatı-İsfahan”ı ifa edirdim.

Mağaza sahibi heyrətlə üzümə baxıb soruşdu:

- “Bayatı-İsfahan” muğamı?

- Bəli.